《屏风山寻范石湖所题空明洞壶天观慨然有作》
清代·李宗瀚

隔江敞云屏，近有沧湾绕。壶中别天地，日月自昏晓。

邃宇谢棼楣，乔基拥城堡。我从七星外，笑指天囷小。

深入三昧门，闯出大罗表。下界烟濛濛，始学鸾骖矫。

蛮荒囿耳目，谁复恣幽讨。坐令糖霜户，据此冰霞岛。

煨尘黕四壁，拿龙失麟爪。岂惟玷贞白，文字荡如扫。

大雅今寂寥，长怀石湖老。

作者简介：（1769—1831）清江西临川人，字公博，一字北漠，又字春湖。乾隆五十八年进士，授编修。道光时官至工部左侍郎、浙江学政。工诗，喜聚书，癖嗜金石文字。